**Сыныбы:** 5

**Сабақтың тақырыбы:** Антонимдер

**Сабақтың мақсаты:** *Білімділік -*  антоним сөздерді бір-біріне салыстыра отырып, анықтамасын оқушылардың өздері ойланып шығаруға бағыт беру,

*Дамытушылық –* оқушының білім мен танымын кеңейту және тез қабылдауына жол ашу, өз пікірін толық жеткізе алуына баулу, ойлау қабілетін арттыру;

*Тәрбиелік –* оқушыларды адамгершілік асыл қасиеттерге жетелей отырып, сөз өнерін қадірлей білуге тәрбиелеу.

**Сабақтың түрі:** аралас сабақ.

**Сабақтың әдіс-тәсілдері:** сұрақ-жауап, топпен жұмыс, тілдік талдау, топтастыру.

**Көрнекілігі:** оқушылардың таным қабілеттерінің даму деңгейін анықтауға бағытталған тапсырмалар, интерактивті тақтада слайдтар.

**Пәнаралық байланыс:** әдебиет.

**Сабақ барысы.**

**І.Мотивация.** Ұйымдастыру, зейіндерін аудару.Оқушыларды топтарға бөлу. Топ жетекшілерін сайлау /дауыс беру арқылы/. Оқушы білімін есепке алу картасын слайдтан көрсетіп таныстыру.

**ІІ.Үй тапсырмасын сұрау, бекіту.**

«Миға шабуыл». Әр топқа арнайы сұрақтар қоя отырып өткен сабақты еске түсіру:

1. Лексика дегеніміз не?

2.Омонимдердің анықтамасын айт. Мысал келтір.

3.Сіздер күнделікті өмірде омоним және синоним болатын сөздерді қаншалықты жиі қолданасыздар?

Омоним мен синоним сөздерге жазып келген өлеңдері мен мақал-мәтелдерін оқыту.

**ІІІ. Мақсат қою.** Жаңа тақырыпқа жазылған мысалды оқытып, өздеріне ереже шығарту, мақал-мәтелдер, жұмбақтар арқылы білімін кеңейту, антоним сөзі қай тілден шыққанын, жасалу жолдарын таныстыру.

**ІV.Жаңа сабақ.**

**Өзіндік ізденіс – білім негізі.**

Интерактивті тақтадан биік тау мен аласа таудың суреті, кактус гүлі мен адыраспан шөбін салыстыру арқылы оқушыларға не түсінгендерін және ереже шығару керектігін ескертемін.

-Балалар, антоним грек тілінде anti –қарсы, onota - атау дегенді білдіреді. Ендеше сіздер мысалдарға сүйене отырып қандай қорытындыға келдіңдер?

- Мағыналары бір-біріне қарама-қарсы болып келетін сөздерді антонимдер деп атаймыз.

-Балалар, антоним мен жұрнақ арқылы жасалатын болымды, болымсыздық мағыналар бірдей емес. Оларды былайша салыстырып көруге болады.

*Тақтаға жазылған мақал-мәтелдерді оқып, антонимдер мен болымды, болымсыздық мәндегі сөздерді табамыз.*

|  |  |
| --- | --- |
| **Антонимдер** | **Болымды, болымсыздық мағыналар** |
| **1.Күшті**мен алысқан әлсіз өз қолын сындырады. (Сәйф Сарайи). | Піл **күшті,**  Піл **күшті емес**, тіл күшті. |
| **2.Жаман** сөз жылатады,  **Жақсы** сөз жұбатады. | Көп сөйлеген қалайда **жақсы емес.** (Құтып) |
| **3.Білімді** – алтын көзі ашылатын,  **Надан** жан – қара бақыр шашылатын.(Йүгінеки) | **Білімді білімсіздің** мыңын жеңер. (Йүгінеки) |

Антонимдер ойды әсерлі, бейнелі түрде жеткізудің ең оңтайлы құралы. Мәселен, ғасырлар бойы атадан балаға мирас болып келе жатқан мақал-мәтелдердің, жұмбақтардың құрамында антонимдер жарыса қолданылады.

1- топ тапсырмасы:

Мағыналық жағынан бір-біріне қарама-қарсы болып келетін тұрақты тіркестерді ойлап жазу.

Ит арқасы қиянда – таяқ тастам жер. т.б.

2-топ тапсырмасы:

Құрамында антоним сөздер кездесетін мақал-мәтелдер, жұмбақ, жаңылтпаштар ойлап жаз және мағынасына, жасалу жолына назар аударыңдар.

Мақалдар.

* Жіптің ұзыны, сөздің қысқасы жақсы.
* Дұшпан күлдіріп айтады,

Дос жылатып айтады.

* Жақсыдан үйрен, жаманнан жирен.

Жаңылтпаштар.

* *Ақ* тайлақ ақ па?

*Қара* тайлақ ақ па?

* *Күн* бе, *түн* бе,

Пілге мінбе.

* Екеуінің жасы шамалас,

Бірінің шашы – *қара* шаш,

Екіншісінің шашы *ақ* шаш аралас.

Жұмбақтар.

* *Түнде* бармын,

*Күндіз* жоқпын. /жұлдыз/

3- топ тапсырмасы:

|  |  |  |  |  |
| --- | --- | --- | --- | --- |
| **Сын есім** | **Етістік** | **Зат есім** | **Есімдік** | **Үстеу** |
| ауыр-жеңіл,  кең-тар,  ыстық-суық,  жас-кәрі  артық-кем,  аш-тоқ,  арық-семіз,  оңай-қиын | озу-қалу,  кету-келу,  қону-ұшу,  шашу-жинау,  ашу-жабу,  кіру-шығу,  күлу-жылау,  сату-алу | өтірік-шын,  обал-сауап,  алғыс-қарғыс,  рахат-бейнет,  бақ-сор,  өмір-өлім,  пайда-зиян,  жаз-қыс,  күн-түн | анау-мынау,  әне-міне,  осы-сол | ерте-кеш,  ақырын-шапшаң,  жоғары-төмен,  алыс-жақын,  әрі-бері |

**Талантты, дарынды оқушыларға тапсырма. (жеке жұмыс)**

Сурет бойынша өз шығармашылығына сүйене отырып әңгіме не өлең жазу (ішінде антоним сөздер болуы шарт).

**Үлгірімі төмен оқушыларға тапсырма.** Берілген мәтін сөйлемдері ішінен антоним болатын сөздерді тауып астын сызу.

**V.Сергіту сәті.** «Кім тапқыр?» ойыны. Мақалдың жалғасын табу.

Ашу ................. (дұшпан) Ақылдан жақын ............... (дос) жоқ,

Ақыл ................ (дос). Ашудан жаман ................ (қас) жоқ.

**VІ.Бекіту кезеңі:**

Ойды жинақтау мақсатында оқушыларға антонимдердің негізгі белгілерін анықтау тапсырылады.

мағыналары бір-біріне қарама-қарсы болып келетін сөздер

ойды бейнелі түрде жеткізеді

Антонимдер

мақал-мәтелдерде, жұмбақтарда жарыса қолданылады.

болымды- болымсыздық мағыналары бар

әр сөз табынан болады

**VІІ.Рефлексия.**

Тапсырма орындауда ынтасыз / ынталы

Мен өз пікірімде қала білдім / қала алмадым

Менің сабаққа қатысым көңілімнен шықты / шықпады

Топтық жұмыс ұнады / ұнамады

Өз жауабыңа көңілің толды / толмады

Сіз не үшін оқисыз?

Кім үшін оқисыз?

Қалай оқып жүрсіз?

Неліктен оқисыз?

Біз қалай оқуды үйрендік?

Болашақта қалай оқығың келеді?

**VІІІ.Үйге тапсырма беру:** 100- жаттығу. 5 жолды өлең құрастыру.

**ІХ.Оқушылардың білімін бағалау.**

|  |  |  |  |  |  |  |
| --- | --- | --- | --- | --- | --- | --- |
| Оқушының аты-жөні | Үй тапсырмасы | «Миға шабуыл» | Жаттығу жұмысы | Ой толғаныс | Ой қорыту | Қорытынды баға |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

**Пайдаланылған әдебиеттер:**

1.Қазақ тілі мен әдебиеті әдістемелік журналдары

2.5 – сыныпқа арналған қазақ тілі оқулығы. «Атамұра», 2010

3. ustaz.kz сайты